KRPZ-TN-OKAP-5-017/2023 Trenčín 19.05.2023

**Buďte na pozore milí seniori.**

V stredu v tomto týždni bola telefonicky kontaktovaná 79-ročná seniorka na pevnú linku neznámou osobou, pravdepodobne mužského pohlavia, ktorá sa predstavila ako advokát. Uviedla, že sa s jej synom práve nachádza na policajnej stanici a potrebuje peniaze pre je syna, nakoľko je obvinený z bližšie neuvedenej trestnej činnosti a potrebuje zložiť finančnú hotovosť ako kauciu, aby syn mohol ísť domov. Seniorka ihneď uviedla, že má doma asi 8.500,- eur. Svoju ťažko nasporenú, odloženú finančnú hotovosť vie poskytnúť okamžite, ak je to potrebné, aby bolo všetko v poriadku a jej syna prepustili domov. Údajný advokát predstavený v telefóne prišiel asi do 2 minút sám pre peniaze (seniorka ho spoznala podľa hlasu, pričom hovoril spisovnou slovenčinou) a uviedol, že sa bude snažiť všetko potrebné vybaviť, aby syna prepustili ešte v ten deň. Seniorka mu odovzdala sumu vo výške 8.500,-€ a po odchode neznámej osoby zavolala synovi aby si overila uvedené informácie. Syn jej povedal, že sa nachádza v zamestnaní a nie je na polícii. Seniorka si následne uvedomila, že sa stala obeťou podvodníka.

 Seniorov, preto  opätovne vyzývame, aby boli obozretní voči osobám, ktoré ich osobne, či telefonicky kontaktujú a žiadajú od nich peniaze pod rôznymi zámienkami. Zdôrazňujeme, aby neodovzdávali finančnú hotovosť neznámym ľuďom, nevyberali svoje úspory pre cudzie osoby zo svojich účtov, príp. nerealizovali finančné transakcie na čísla účtov, ktoré sú im nahlásené počas podvodného telefonátu, nevpúšťali cudzie osoby do svojich príbytkov, či nevyberali finančnú hotovosť v prítomnosti cudzích osôb.

**PODVODNÍCI NEMAJÚ ZÁBRANY, VYUŽÍVAJÚ STRACH A STRESOVÚ SITUÁCIU K VYLÁKANIU PEŇAZÍ! NEDAJTE SA OKLAMAŤ!**

* **ihneď** po telefonáte si overte, či vás skutočne kontaktoval váš príbuzný,
* obratom im zavolajte, overte si skutočnosti, ktoré vám boli oznámené v telefóne,
* nikdy nedávajte, neposielajte peniaze cudzím osobám, aj keď tvrdia, že sú pre Vašich príbuzných,
* cez telefón neposkytujte žiadne osobné, bankové údaje,
* **kontaktuje políciu na čísle 158.**